เรียน ผู้เกี่ยวข้อง

สวัสดีครับ ผมเป็นผู้พักอาศัยใกล้ซอยอ่อนนุช 21 ต้องการร้องเรียนปัญหาการจอดรถผิดกฎจราจรและการวางสิ่งกีดขวางบนทางเท้าซึ่งพบเห็นได้ทุกวันบริเวณปากซอยอ่อนนุช 19-21 ผมสัญจรเส้นทางนี้กลับที่พักทุกวันประมาณช่วงค่ำ (19.00น.เป็นต้นไป) จะสังเกตุเห็นว่า มักมีรถยนต์และรถจักรยานยนต์จำนวนมากมาจอดพักรับประทานอาหารที่ร้านอาหารอีสานบริเวณปากซอยอ่อนนุช 19 โดยเหตุการณ์ลักษณะนี้เกิดขึ้นซ้ำเดิมแทบทุกวัน โดยจะมีรถยนต์จอดริมทางเท้าซึ่งตีเส้นขาวแดงห้ามจอดอย่างชัดเจน เท่าที่สังเกตุบางคันจอดเป็นเวลานานนับชั่วโมง ทำให้การสัญจรด้วยรถยนต์ผ่านเส้นทางนี้เป็นไปด้วยความยากลำบาก เนื่องจากรถยนต์ที่มาจอดพักทานอาหารเหล่านั้นไม่ได้เปิดไฟฉุกเฉินไว้ ทำให้มองไม่เห็นในเวลากลางคืน ซึ่งบริเวณนี้เป็นจุดที่มักเกิดอุบัติเหตุบ่อยครั้ง และส่วนหนึ่งมาจากการที่ต้องระมัดระวังรถที่จอดผิดกฎจราจรลักษณะนี้ และเกิดเหตุแบบนี้มาต่อเนื่องหลายปีแล้ว

จึงใคร่ขอความร่วมมือมายังผู้เกี่ยวข้องโปรดดำเนินการแก้ไข โดยส่วนตัวขออนุญาตเสนอความเห็นว่า ให้มีการติดตั้งป้ายห้ามจอดรถกีดขวางการจราจรทุกกรณี และเท่าที่สังเกตุ พบว่า ยังมีการวางโต๊ะอาหารบนทางเท้าเป็นจำนวนมาก ซึ่งดูไม่เหมาะสมและกีดขวางทางเดินอย่างชัดเจน

ผมขออนุญาตสงวนนามจริง เพื่อไม่ให้เกิดปัญหาความขัดแย้งและทะเลาะกันในภายหลัง เนื่องจากทางผู้แจ้งเรื่องและผู้ก่อเหตุอาศัยอยู่ในระแวกใกล้เคียงกัน หากเป็นไปได้ขออนุญาตให้ข้อเสนอแนะว่า ให้มาแบบสุ่มโดยไม่แจ้งล่วงหน้า เสมือนว่าเป็นการออกดำเนินการออกตรวจตราตามปรกติ แล้วท่านจะได้พบเหตุตามที่แจ้ง ซึ่งช่วงที่มักเกิดเหตุจะเป็นเวลาระหว่าง 19.00-21.00น.ทุกวัน

ผมต้องขอขอบพระคุณท่านล่วงหน้าสำหรับความช่วยเหลือมา ณ โอกาสนี้ และหากเป็นไปได้ผมขอทราบความคืบหน้าในการดำเนินการด้วยจะดีมากครับ